Bojana Andrić
<s>Bojana Andrić (Beograd, 11. jun 1944) je višestruko nagrađivani jugoslovenski i srpski dramaturg, scenarista, istoričar televizije, televizijski urednik, autor i reditelj.</s>

<s>Na zapaženim filmskim i televizijskim poduhvatima bila je scenarista — serija „Pesma“, film „Šešir profesora Koste Vujića“... — ili dramaturg — film Leptirica, serija „Aleksa Šantić“ itd.</s>

<s>Autor je kultne emisije „Trezor“ koja se emituje od 2002. godine.</s>

<s>Biografija 
Diplomirala je dramaturgiju na Fakultetu dramskih umetnosti u Beogradu (nekada: Akademija za pozorište, film, radio i televiziju).</s>

<s>Karijera joj se može sagledati u četiri faze.</s><s>U prvoj je pisala vlastita scenarija ili dramaturški uobličavala tuđa; zatim je kao urednik plasirala u javnost druge pisce i reditelje, a u trećoj je radila kao istraživač i istoričar televizije.</s><s>U četvrtoj fazi radi kao kompletan televizijski autor: pisac, reditelj i voditelj.</s>

<s>Autor jedne radio drame („Moj prijatelj Šarl“) i više televizijskih („Daleko je Australija“, „Pogrešna procena“ i dr), koautor TV drama i serija („Običan život“ sa Živojinom Pavlovićem, „Pesma“ sa Oskarom Davičom, Đorđem Lebovićem, Ž. Pavlovićem, „Aleksa Šantić“ sa Josipom Lešićem, Abdulahom Sidranom...).</s>

<s>U Igranom programu Televizije Beograd od 1971. kao dramaturg i urednik radila je na više desetina drama i dramskih serija.</s>

<s>Od 1987. počela je da se bavi istorijom Televizije Beograd, a od 1993. intenzivirala rad na osnivanju Muzeja televizije u Srbiji.</s><s>Od 1998. do 1999. bila je koautor posebnog programa „Teveteka“ koji se zasniva na emisijama iz arhiva Televizije Beograd.</s><s>Suosnivač je i izvršni direktor prvog Međunarodnog festivala filmova o ljudskim pravima „Jedan svet“ u Beogradu, od 2001. godine.</s>

<s>Obnovila je od 2001. rad Redakcije za istoriografiju TVB čiji je odgovorni urednik, od 2005. je u penziji, ali ostala na RTS da radi autorski projekat „Trezor“.</s>

<s>Priređivač knjige Antologija TV drame i DVD izdanja „10 najboljih TV drama“ i „Sećanje na nedužne žrtve“.</s><s>Autor publikacije Repertoar redakcije dramskog programa TVB od 1958. do 1983, knjige Vodič kroz produkciju Igranog programa TV Beograd od 1958. do 1995, Nisam gledao (koautor sa Mirom Otašević).</s><s>Urednik je dve knjige iz edicije „Prilozi za istoriju TVB“, kao i autor ili urednik 13 izložbi iz istorije Televizije Beograd.</s>

<s>O Bojani Andrić</s>

<s>Nagrade i priznanja (izbor)
 Godišnja nagrada Televizije Beograd za 1991. — „za iniciranje i realizaciju ideja o očuvanju dramskih i serijskih emisija Igranog programa TVB“.</s><s>Nagrada za TV kritiku „Dušan Duda Timotijević“ za 2003. — za pregalački rad u seriji „Trezor“.</s><s>Povelja Udruženja novinara Srbije 2008. — za rad na očuvanju medijske baštine.</s><s>Plaketa Jugoslovenske kinoteke — za doprinos filmskoj umetnosti, 2014.</s><s>Nagrada „Tanja Petrović“ — za izuzetan doprinos afirmaciji kulture i umetnosti, 2016.</s>

<s>Reference</s>

<s>Spoljašnje veze 
 
 Emisija RTS Trezor - Zvanični Jutjub kanal 
 Ilić, Dragan.</s><s>„Bojana i Trezor“, Vreme, Beograd, br. 1313, 3. mart 2016.</s><s>Vujičić, Mića.</s><s>„Profil: Bojana Andrić, autorka Trezora: Najdragocenija televizijska otkrića“, Yellow Cab/Plastelin
 Modli, Zoran.</s><s>„Bojana Andrić (Trezor) dobitnica nagrade "Tanja Petrović" za 2015.“, Ju tjub kanal Zorana Modlija, 3. mart 2016. (video snimak)
 Malušev, Aleksandra V. „Bojana Andrić: Arhivar televizije“, Danas, Beograd, 25. februar 2016.</s><s>Pešić J. „Bojana Andrić: Javni servis ukida Trezor; RTS: Letnja šema, Trezor ponovo od jeseni“, Udruženje novinara Srbije, 14. 6. 2017.</s>

<s>Srpski scenaristi
Srpski dramaturzi
Srpski novinari
Srpski televizijski režiseri
Srpski istoričari</s>

